Lauritz.com
Lauritz.com A/S var et dansk internetauktionshus, der blev grundlagt som en omdannelse af auktionshuset Lauritz Christensen Auktioner i København (oprettet 1885).
Efter den første internetauktion i 1999 gik Lauritz.com fra år 2000 over til udelukkende at afholde netauktioner. Over få år udviklede Lauritz.com sig til Danmarks største auktionshus med 21 afdelinger (2013), der fungerede som såkaldte showrooms for auktionsvarerne i Danmark, Sverige, Belgien og Tyskland. Det skabte en omsætning på 869 mio. kroner i 2013. Der blev formidlet salg af genstande inden for næsten alle genstandskategorier, fra kunst og antikviteter til biler og rejser.
Lauritz.com købte i 2006 auktionshuset Museumsbygningen Kunstauktioner. I 2014 erhvervedes det svenske Stockholms Auktionsverk, verdens dengang ældste fungerende auktionsvirksomhed, grundlagt i 1674, samt Helsingborgs Auktionsverk, oprettet i 2001.
I slutningen af 2010'erne kom Lauritz.com i økonomiske vanskeligheder og måtte frasælge flere aktiviter.
Lauritz.com blev erklæret konkurs den 11. juli 2023. Dele af Lauritz.com blev efterfølgende købt af Auktionshuset i Hørsholm.